Regeringens planer om en særlig lav integrationsydelse til nyankomne vil ikke kun skabe økonomisk smalhals hos de berørte familier. Integrationsydelsen kan også øge risikoen for radikalisering af unge herboende.

Sådan lyder frygten hos David Oehlenschläger, psykolog og afdelingsleder på Dansk Institut mod Tortur, der har siddet med i den ekspertgruppe til forebyggelse af radikalisering, der i sidste uge lancerede dens rapport om radikalisering i København.

Rapporten, der har haft den anerkendte svenske terrorforsker Magnus Ranstorp som formand, konkluderer blandt andet, at et gennemgående fællestræk ved enkeltsager om radikalisering er, at de pågældende unge ofte er såkaldt sekundært traumatiserede som resultat af en eller begge forældres traumer fra eksempelvis tortur eller krige i deres hjemlande.